**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о потврђивању Споразума између Републике Србије и Уједињеног Краљевства Велике Британије и Северне Ирске о реадмисији лица која незаконито бораве садржан је у члану 99. став 1. тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум између Републике Србије и Уједињеног Краљевства Велике Британије и Северне Ирске о реадмисији лица која незаконито бораве, потписан je у Лондону дана 26.01.2022. године. Потписан је на основу Закључка Владе Републике Србије којим је утврђена Основа за закључивање Споразума између Републике Србије и Уједињеног Краљевства Велике Британије и Северне Ирске о реадмисији лица која незаконито бораве, усвојен текст и овлашћен је министар унутрашњих послова као правни заступник Републике Србије да потпише Споразум.

Споразум је закључен јер је постојала обострана воља две државе да уреде сарадњу у области реадмисије лица која незаконито бораве и којом би се омогућиле брзе и делотворне процедуре идентификације лица, безбедан и уредан повратак лица која не испуњавају или више не испуњавају услове уласка, боравка или настањења на територији Србије или Уједињеног Краљевства, Велике Британије и Северне Ирске као и олакшан транзит ових лица.

Потврђивањем Споразума омогућује се његово ступање на снагу, како је предвиђено чланом 21. Споразума.

Сагласно члану 13. Закона о закључивању и извршавању међународних уговора („Службени гласник РС”, број 32/13) Министарство спољних послова покреће поступак потврђивања наведеног споразума.

**III. Процена потребних финансијских средстава за извршење Споразума**

Средства за реализацију Споразума обезбеђена су Законом о буџету Републике Србије за 2023. годину („Службени гласник РС”, број 138/22), на разделу 15 - Министарство унутрашњих послова, Функцији 310 - Полицијске услуге, Програм 1408 - Управљање људским и материјалним ресурсима, Програмска активност 0001 - Администрација и управљање, на економској класификацији 423 - Услуге по уговору у износу од 8.460,00 динара.

Програм 1408 - Управљање људским и материјалним ресурсима, Програмска активност 0002 - Међународне активности, сарадња и партнерство, на економској класификацији 422 - Трошкови путовања у износу од 543.600,00 динара.

У 2024. години средства ће бити обезбеђена у оквиру лимита на разделу 15 - Министарство унутрашњих послова.